Avocatul american al Simonei Halep, Howard Jacobs, a oferit detalii despre apelul care a convins TAS să reducă la nouă luni suspendarea de patru ani pe care o primise Simona Halep în scandalul de dopaj.
TAS a constatat că Simona Halep nu s-a dopat cu bună-știință, cum susținea Agenția Internațională de Integritate a Tenisului, și că a fost vorba despre ingerarea unui supliment contaminat cu substanța interzisă roxadustat, cum afirma sportiva. Astfel, judecătorii de la Lausanne i-au dat undă verde pentru revenirea în circuit, iar fostul lider WTA urmează să participe la Miami Open.
Întrebat de Sports Illustrated ce s-a întâmplat mai exact, Howard Jacobs s-a arătat contrariat de atitudinea ITIA: "Este dificil de spus. Am crezut tot timpul că speța pașaportului (biologic, n.r.) nu este bine întemeiată. Nu am înțeles niciodată cazul. Și, cu Roxadustat, aduci probe că a fost contaminare și fie ești de acord cu sancțiunea, fie te lupți pe tema sancțiunii. Însă nu se ajunge la un asemenea caz".
"Nu cred că am mai trecut vreodată prin ceva așa ciudat (…), să se lupte până la capăt și apoi să recurgă la această acuzație de dopaj sanguin. Cazul a devenit super, super complicat. Nici nu îmi pot imagina cât de mulți bani au cheltuit pe investigație. Nici nu îmi pot imagina", a subliniat avocatul Simonei Halep.
Întrebat dacă poate face o estimare cu privire la costurile investigației derulate de ITIA, Howard Jacobs a răspuns: "O să spun că a fost vorba de cel puțin 2 milioane de dolari deoarece au avut atât de mulți experți și au avut atât de mulți avocați, și totul a fost contestat".
Întrebat dacă a existat vreo eroare de procedură sau acuzație care i s-a părut în mod deosebit de deranjantă, el a declarat: "Aș spune, presupunerea că a existat a acest efort, știți voi, deliberat, concertat nu numai în ce privește dopajul sanguin, dar și pentru a mușamaliza – și apoi încercarea de a crea un narativ în care acesta să aibă sens… Pur și simplu au ignorat faptul că a fost o jucătoare de tenis de nivel înalt de multă vreme și avea o reputație grozavă în sport".
Howard Jacobs a pus sub semnul întrebării și decizia de a o testa antidoping pe Simona Halep chiar în perioada în care anunțase că se operează la nas și va lipsi o vreme de pe teren.
"Au creionat acest narativ despre ea, au spus că este un caz flagrant și evident de dopaj sanguin în tenis. Și nu era. Nu era nici măcar pe aproape", a subliniat avocatul.